b'\n_START_ARTICLE_\nTureto sindromas\n_START_SECTION_\nLigos apra\xc5\xa1ymas\n_START_PARAGRAPH_\nTourette ka\xc5\xbekada buvo vertinamas kaip retas ir keistas sindromas, da\xc5\xbeniausiai susij\xc4\x99s su ne\xc5\xa1vanki\xc5\xb3 \xc5\xbeod\xc5\xbei\xc5\xb3, visuomenei nepriimt\xc5\xb3 ar u\xc5\xbegauli\xc5\xb3 pastab\xc5\xb3 \xc5\xa1\xc5\xabk\xc4\x8diojimu (kaprolalija), bet \xc5\xa1is simptomas pasirei\xc5\xa1kia tik ma\xc5\xbeai Tourette sindrom\xc4\x85 turin\xc4\x8di\xc5\xb3 \xc5\xbemoni\xc5\xb3 daliai. Tourette sindromas jau nebelaikomas retai pasitaikan\xc4\x8dia b\xc5\xabkle, ta\xc4\x8diau ne visada teisingai identifikuojamas, nes daugiausia susirgimo form\xc5\xb3 pasirei\xc5\xa1kia \xc5\xa1velniai ir daugeliui vaik\xc5\xb3 tik\xc5\xb3 stiprumas suma\xc5\xbe\xc4\x97ja paauglyst\xc4\x97s tarpsniu. Nuo 0,4% iki 3,8% 5-18 met\xc5\xb3 am\xc5\xbeiaus vaik\xc5\xb3 gali tur\xc4\x97ti Tourette sindrom\xc4\x85. Kitoki\xc5\xb3 tikus sukelian\xc4\x8di\xc5\xb3 negalavim\xc5\xb3 paplitimas tarp mokyklinio am\xc5\xbeiaus vaik\xc5\xb3 yra didesnis, su tokiais da\xc5\xbeniausiai pasitaikan\xc4\x8diais tikais kaip aki\xc5\xb3 mirks\xc4\x97jimas, kos\xc4\x97jimas, krenk\xc5\xa1timas, \xc5\xa1nirp\xc5\xa1timas ir veido judesiai. Stiprus Tourette sindromas tarp suaugusi\xc5\xb3j\xc5\xb3 yra retenyb\xc4\x97 ir jis neturi neigiamos \xc4\xaftakos protiniams sugeb\xc4\x97jimams ar gyvenimo trukmei._NEWLINE_Genetika ir aplinkiniai faktoriai turi \xc4\xaftakos Tourette sindromo etiologijai, bet tikrosios jo prie\xc5\xbeastys ne\xc5\xbeinomos. Daugeliu atveju vaistai yra neb\xc5\xabtini. N\xc4\x97ra jokio efektyvaus gydymo visoms tik\xc5\xb3 r\xc5\xab\xc5\xa1ims, bet kai kurie medikamentai ir terapijos r\xc5\xab\xc5\xa1ys gali pad\xc4\x97ti, kai j\xc5\xb3 vartojimas yra paskirtas. \xc5\xa0vietimas yra labai svarbi bet kokio gydymo plano dalis, vien i\xc5\xa1ai\xc5\xa1kinimas ir nuraminimas da\xc5\xbenai yra pakankamas gydymas. Tokie komorbidiniai sutrikimai (kitos pasirei\xc5\xa1kian\xc4\x8dios diagnoz\xc4\x97s, nepriskiriamos Tourette sindromui) kaip d\xc4\x97mesio tr\xc5\xabkumo ir hiperaktyvumo sutrikimas (DTHS) ir obsesiniai-kompulsiniai sutrikimai (OKS) pasirei\xc5\xa1kia daugeliui pacient\xc5\xb3, sutinkam\xc5\xb3 auk\xc5\xa1tesnio lygio sveikatos prie\xc5\xbei\xc5\xabros centruose. \xc5\xa0ie sutrikimai da\xc5\xbenai lemia daugiau funkcini\xc5\xb3 negalavim\xc5\xb3 pacientui, nei tikai, kurie yra Tourette skiriamasis \xc5\xbeenklas. Taigi, svarbu teisingai identifikuoti komorbidines b\xc5\xabkles ir jas gydyti._NEWLINE_Sindromo pavadinimo eponimas buvo Jean-Martin Charcot paskirtas pagerbti Georges Albertus Edouard Brutus Gilles de la Tourette, pranc\xc5\xabz\xc5\xb3 gydytoj\xc4\x85 ir neurolog\xc4\x85, kuris 1885 metais paskelb\xc4\x97 ataskait\xc4\x85 apie devynis Tourette sindrom\xc4\x85 turin\xc4\x8dius pacientus.\n_START_SECTION_\nSimptomai\n_START_PARAGRAPH_\nYra skiriami motoriniai ir vokaliniai tikai, kurie gali b\xc5\xabti paprasti (pvz., mirks\xc4\x97jimas, kaklo tr\xc5\xabk\xc4\x8diojimas, pe\xc4\x8di\xc5\xb3 traukymas, lie\xc5\xbeuvio i\xc5\xa1ki\xc5\xa1imas, aki\xc5\xb3 nukreipimas \xc4\xaf vien\xc4\x85 pus\xc4\x99, grimasos, atsikrenk\xc5\xa1timas, \xc5\xa1narp\xc5\xa1timas) ar kompleksiniai (pvz., \xc5\xa1okin\xc4\x97jimas, savo k\xc5\xabno dau\xc5\xbeymas, tam tikr\xc5\xb3 \xc5\xbeod\xc5\xbei\xc5\xb3 kartojimas, socialiai nepriimtin\xc5\xb3 \xc5\xbeod\xc5\xbei\xc5\xb3 kartojimas (koprolalija), savo sukurt\xc5\xb3 gars\xc5\xb3 ar \xc5\xbeod\xc5\xbei\xc5\xb3 kartojimas (palilalija). Palilalija gali pasireik\xc5\xa1ti garsais primenan\xc4\x8diais \xc5\xa1uns lojim\xc4\x85, murkim\xc4\x85. Tikai subjektyviai suvokiami kaip judesiai, kuriems negalima pasiprie\xc5\xa1inti, ta\xc4\x8diau paprastai valios pastangomis juos pavyksta tam tikram laikui nuslopinti. J\xc5\xb3 sunkumas gali smarkiai kisti nuo trumpalaiki\xc5\xb3 iki nepraeinan\xc4\x8di\xc5\xb3, menkai pasiduodan\xc4\x8di\xc5\xb3 gydymui. Pasteb\xc4\x97ta, kad tikus paa\xc5\xa1trina stresas, nuovargis, susijaudinimas, o miegant jie i\xc5\xa1nyksta. Kartu su tikais da\xc5\xbenai pastebimi \xc4\xafkyrumai bei impulsyvumo aprai\xc5\xa1kos._NEWLINE_Tikai da\xc5\xbenai atsiranda kartu su kitais psichikos sutrikimais, tod\xc4\x97l jie labai retai pasirei\xc5\xa1kia izoliuoti. Da\xc5\xbeniausiai kartu sutrinka aktyvumas ir d\xc4\x97mesys (50-90 proc.), pasirei\xc5\xa1kia obsesinis-kompulsinis sutrikimas (11-80 proc.), depresija (40-44 proc.). Tik\xc5\xb3 metu gali pasireik\xc5\xa1ti ir \xc4\xafnir\xc5\xa1io priepuoliai, menka impuls\xc5\xb3 kontrol\xc4\x97, mokymosi sutrikim\xc5\xb3. Daugeliui vaik\xc5\xb3, kuriems yra Tourette sindromas, b\xc5\xabdingas menkai kontroliuojamo \xc4\xafnir\xc5\xa1io prasiver\xc5\xbeimas._NEWLINE_Remiantis neuropsichiatrijos klinikos vaik\xc5\xb3 ligonin\xc4\x97je Vankuveryje esan\xc4\x8dia tarptautine duomen\xc5\xb3 baze (dabar talpinan\xc4\x8dia 8000 asmen\xc5\xb3, turin\xc4\x8di\xc5\xb3 Tourette sindrom\xc4\x85 duomenis) apskai\xc4\x8diuota, kad 12% vis\xc5\xb3 sindromo atvej\xc5\xb3 prasideda vaikams iki 4 met\xc5\xb3 am\xc5\xbeiaus ir tik keletas taip anksti kaip 1-2 met\xc5\xb3 am\xc5\xbeiaus.\n_START_SECTION_\nEtiopatogenez\xc4\x97\n_START_PARAGRAPH_\nNeurofiziologini\xc5\xb3 tyrim\xc5\xb3 rezultatai rodo, kad tikai yra susij\xc4\x99 su dopamino ir serotonino apytakos disinhibicija bei disfunkcija smegen\xc5\xb3 \xc5\xbeiev\xc4\x97s ir dry\xc5\xbeuotojo k\xc5\xabno, bei pogumburio ir smegen\xc5\xb3 \xc5\xbeiev\xc4\x97s laiduose. Tyrim\xc5\xb3 metu buvo nustatyta suma\xc5\xbe\xc4\x97j\xc4\x99 metabolizmas ir kraujo apykaita pamato mazguose, ypa\xc4\x8d uodeguotame branduolyje, gumbure, bly\xc5\xa1kiajame kamuolyje, kiaute ir frontotemporalin\xc4\x97s smegen\xc5\xb3 \xc5\xbeiev\xc4\x97s, ypa\xc4\x8d prefrontalin\xc4\x97s ir prid\xc4\x97tin\xc4\x97s motorini\xc5\xb3 sri\xc4\x8di\xc5\xb3 aktyvumo padid\xc4\x97jimas._NEWLINE_Viena i\xc5\xa1 pamato mazg\xc5\xb3 funkcij\xc5\xb3,\xc2\xa0\xe2\x80\x93 tai priklauso nuo j\xc5\xb3 strukt\xc5\xabros ir lokalizacijos,\xc2\xa0\xe2\x80\x93 yra slopinti ar pristabdyti nepageidaujamas motorines \xe2\x80\x9cprogramas\xe2\x80\x9d. Normos atveju tam tikros pamato mazg\xc5\xb3 neuron\xc5\xb3 sankaupos leid\xc5\xbeia selektyviai atlikti norimus motorinius judesius. Kartu vyksta antagonistini\xc5\xb3 ir pana\xc5\xa1i\xc5\xb3 judesi\xc5\xb3 slopinimas kaimynin\xc4\x97se k\xc5\xabno dalyse. Tod\xc4\x97l manoma, kad tikai pasirei\xc5\xa1kia d\xc4\x97l \xc5\xa1ios slopinimo funkcijos tr\xc5\xabkumo.\n_START_SECTION_\nDiagnostika\n_START_PARAGRAPH_\nSpecifini\xc5\xb3 laboratorini\xc5\xb3, genetini\xc5\xb3 tyrim\xc5\xb3 n\xc4\x97ra. Diagnozuojant \xc5\xa1\xc4\xaf sutrikim\xc4\x85 svarb\xc5\xabs klinikiniai simptomai ir j\xc5\xb3 eiga, bei kit\xc5\xb3 prie\xc5\xbeas\xc4\x8di\xc5\xb3, galin\xc4\x8di\xc5\xb3 sukelti tikus, atmetimas. Norint diagnozuoti Tourette sindrom\xc4\x85, laikomasi kriterijaus, kad tikai turi t\xc4\x99stis apie 1 metus, pasikartodami kasdien daug kart\xc5\xb3 ar su nedidele pertrauka tarp j\xc5\xb3 (t. y. periodas be tik\xc5\xb3 neturi t\xc4\x99stis daugiau kaip 3 m\xc4\x97n.).\n_START_SECTION_\nPaplitimas\n_START_PARAGRAPH_\nL\xc4\x97tiniai tikai, Tourette sindromas da\xc5\xbenai pasirei\xc5\xa1kia tos pa\xc4\x8dios \xc5\xa1eimos nariams. Galima manyti, kad tai susij\xc4\x99 su autosominiu dominantiniu paveldimumu, o \xc5\xa1iuos sutrikimus koduojant\xc4\xaf gen\xc4\x85 su skirtinga ekspresija ir penetracija turi apie 1 proc. populiacijos._NEWLINE_Trumpalaikiai vaik\xc5\xb3 ir paaugli\xc5\xb3 tikai pasirei\xc5\xa1kia da\xc5\xbeniausiai (4-16 proc. populiacijos), Tourette sindromas i\xc5\xa1sivysto 3-5 i\xc5\xa1 10 000. Manoma, kad l\xc4\x97tiniai tikai paplit\xc4\x99 tris kartus da\xc5\xbeniau nei Tourette sindromas. Tarp berniuk\xc5\xb3 tikai labiau paplit\xc4\x99 nei tarp mergai\xc4\x8di\xc5\xb3 (santykis 3-9:1)._NEWLINE_Per kiekvienais metus apie 10-20% mokyklinio am\xc5\xbeiaus berniuk\xc5\xb3 patiria ma\xc5\xbeiausiai vien\xc4\x85 tik\xc4\x85, taigi tikai yra labai paplit\xc4\x99 ir d\xc4\x97l to da\xc5\xbenai net nevadinami tikais. Apie 0.5-1% vaik\xc5\xb3 populiacijos atitinka dabartinius TS kriterijus.\n_START_SECTION_\nPrognoz\xc4\x97\n_START_PARAGRAPH_\nTourette sindromas gali b\xc5\xabti \xe2\x80\x9ei\xc5\xa1augamas\xe2\x80\x9c. Sindromo eiga yra kintantis procesas. Simptomai gali visi\xc5\xa1kai baigtis (bei gali sugr\xc4\xaf\xc5\xbeti) ar nuslopti tiek, kad jau nebeatitikt\xc5\xb3 sindromo kriterij\xc5\xb3. Pavyzd\xc5\xbeiui, obsesiniams\xc2\xa0\xe2\x80\x93 kompulsiniams sutrikimamams kriterijus yra jausti simptomus ma\xc5\xbeiausiai valand\xc4\x85 per dien\xc4\x85. Tourette sindromo atveju, ma\xc5\xbeai daliai asmen\xc5\xb3 visi tikai pranyksta ilgam laikotarpiui, bet \xc5\xbeymiai didesnei jie susilpn\xc4\x97ja iki tokios ribos, kad tampa nebesvarb\xc5\xabs ir nepastebimi, nors kai kurie tikai vis dar pasirei\xc5\xa1kia.\n_START_SECTION_\nSocialin\xc4\x97s problemos\n_START_PARAGRAPH_\n\xe2\x80\x9e\xc5\xbdmon\xc4\x97s taip besielgian\xc4\x8di\xc5\xb3j\xc5\xb3 da\xc5\xbenai nesupranta,\xc2\xa0\xe2\x80\x93 pasakoja Harvardo medicinos mokyklos neurologijos profesor\xc4\x97 Elis Flaherti (Alice Flaherty)\xc2\xa0\xe2\x80\x93 Juos laiko nenormaliais. \xc5\xbdmon\xc4\x97ms atrodo, jog toks elgesys gali b\xc5\xabti b\xc5\xabdingas tik psichi\xc5\xa1kai nesveikiems. Arba galvoja, kad toks \xc5\xbemogus jiems gali b\xc5\xabti pavojingas. Ma\xc5\xbedaug 10 proc. sergan\xc4\x8di\xc5\xb3j\xc5\xb3 Tourettte sindromu b\xc5\xabdingas simptomas, vadinamas kaprolalija, kitaip tariant\xc2\xa0\xe2\x80\x93 nevaldomas keikimasis ir ne\xc5\xa1vankybi\xc5\xb3 kalb\xc4\x97jimas. \xc5\xbdmones necenz\xc5\xabrin\xc4\x97s tirados ir gestai da\xc5\xbeniausiai glumina. Gali atrodyti, kad jie taip garsiai kalba specialiai, kad \xc5\xbemones \xc4\xafpykdyt\xc5\xb3.\xe2\x80\x9c_NEWLINE_\xe2\x80\x9eNuo sergan\xc4\x8di\xc5\xb3j\xc5\xb3 Tourette sindromu nusisukama ne tod\xc4\x97l, kad jie\xc2\xa0\xe2\x80\x93 asocial\xc5\xabs, o tod\xc4\x97l, kad taip priimta manyti,\xc2\xa0\xe2\x80\x93 tvirtina neurologas D\xc5\xbe. Bron\xc5\xa1teinas.\xc2\xa0\xe2\x80\x93 Visuomen\xc4\x97je \xc5\xa1is susirgimas suprantamas klaidingai. \xc5\xbdmon\xc4\x97s tur\xc4\x97t\xc5\xb3 suprasti, jog sergantieji Tourette sindromu nenori pridaryti nemalonum\xc5\xb3, niekam nenori pakenkti, \xc4\xaf\xc5\xbeeisti. Jie tiesiog negali kontroliuoti savo elgesio.\xe2\x80\x9c\n_START_SECTION_\nI\xc5\xa1vados\n_START_PARAGRAPH_\nTourette sindromas yra dar gana ma\xc5\xbeai i\xc5\xa1tirtas neuropsichiatrinis sutrikimas. D\xc4\x97l \xc5\xa1ios prie\xc5\xbeasties juo sergantieji susiduria su tokiomis problemomis kaip ilgai nenustatoma diagnoz\xc4\x97, iki \xc5\xa1iol nerastas veiksmingas tikini\xc5\xb3 sutrikim\xc5\xb3 gydymas. Taip pat, Touretto sindromas sukelia ir nema\xc5\xbeai socialini\xc5\xb3 problem\xc5\xb3. Visuomen\xc4\x97 yra dar per ma\xc5\xbeai informuota apie \xc5\xa1\xc4\xaf sutrikim\xc4\x85, tod\xc4\x97l pastebimas ma\xc5\xbeas jos tolerancijos lygis sergan\xc4\x8di\xc5\xb3j\xc5\xb3 at\xc5\xbevilgiu. Paskutiniu metu atlikta keletas mokslini\xc5\xb3 eksperiment\xc5\xb3, kurie galimai taps alternatyva tik\xc5\xb3 gydymui.'